《载欣》
宋代·曾丰

伯牙家有焦尾琴，朱弦长挂窗壁阴。
出大都邑初何心，直为钟期旧知音。
玉轸调罢不自禁，声谐匏土革木金。
试弹一曲万籁瘖，动荡南风鼓精祲。
长养余恩到鱼禽，齐娥赵女秋夜砧。
怨入离鸾别鹤声，转调忽落思归吟。
元亮归欤故丘林，粉黛候门玉差参。
卓氏心挑泪空淫，铁脚岂受魔女侵。
抚玩无弦喜不任，羲皇遗意弦外寻。
阿舒阿宣立森森，大孙倚膝小捉衿。
上百千寿酒再斟，烂醉欲眠不脱簪。
大槐宫里无升沉，醒浮烟浦登云岑。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。